Omstridt databeskyttelseslov vedtaget i Folketinget uden én nej-stemme

Folketinget har i dag vedtaget den nye databeskyttelseslov, der skal implementere GDPR i Danmark.

Justitsminister Søren Pape Poulsens (K) omdiskuterede databeskyttelseslov er nu en realitet, da den i dag er vedtaget i Folketinget uden én eneste nej-stemme.

Loven har til formål at implementere den europæiske persondataforordning i dansk lov, og ingen stemte imod, da den i dag var på dagsordenen i Folketinget.

Databeskyttelsesloven har mødt massiv kritik fra flere kanter, fordi den giver offentlige myndigheder lov til at bruge data om private borgere til andre formål, end de oprindeligt er indsamlet til.

Den kritik er dog blevet delvist imødegået i form af en ny demokratisk konstruktion, hvor to fagrelevante udvalg i Folketinget skal godkende det, hver gang et ministerium vil bruge borgerdata til noget nyt.

Borgeren får dog intet at vide om det.

55 folketingsmedlemmer stemte i dag for, mens 46 trykkede på den gule knap og erklærede sig »hverken for eller imod«.

Enhedslisten og Alternativet kritiserede begge lovforslaget inden afstemningen, men ingen af dem stemte imod, og loven er nu vedtaget.

Persondataforordningen, GDPR, træder i kraft om otte dage, den 25. maj.